ครม.เห็นชอบแผนแม่บทฟื้นฟูแฟลตดินแดง คาดเปิดประมูล e-Auction ก.ย.นี้
ครม.เห็นชอบแผนแม่บทฟื้นฟูแฟลตดินแดง มูลค่า 3.57 หมื่นลบ. จำนวน 2.03 หมื่นยูนิต คาดเปิดประมูล e-Auction เดือน ก.ย.นี้-เริ่มก่อสร้างเดือน ต.ค.59
17 ส.ค. 2559

นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบแผนฟื้นฟูแฟลตดินแดง มูลค่าการลงทุน 35,754 ล้านบาท ระยะเวลาดำเนินการ 8 ปี (ปี 59-67) ซึ่งจะเป็นการก่อสร้างอาคารสูง 28-35 ชั้น จำนวน 26 อาคาร ทดแทนอาคารเดิมที่สูง 5 ชั้น ในเนื้อที่ 207 ไร่
“เป็นการฟื้นฟูและยกระดับชีวิตของชาวแฟลตดินแดงที่ก่อสร้างมาเกือบ 50 ปีแล้ว มีปัญหาโครงสร้างอาคารทรุดโทรม มีปัญหาความปลอดภัยต่างๆ เป็นอาคารที่พักสมัยใหม่” นายกอบศักดิ์ กล่าว
โครงการดังกล่าวจะมีจำนวน 20,252 ยูนิต ซึ่งจะให้สิทธิผู้ที่อยู่อาศัยเดิม 6,546 ยูนิต แต่หากผู้ที่อยู่อาศัยเดิมรายใดต้องการสละสิทธิจะได้รับเงินชดเชยยูนิตละ 4 แสนบาท พร้อมค่าย้ายออกอีก 1 หมื่นบาท ส่วนที่เหลือ 13,706 ยูนิต จะเป็นผู้ที่เข้าไปอยู่อาศัยใหม่ที่เป็นข้าราชการหรือผู้มีรายได้น้อย ทั้งนี้คาดว่าจะเปิดประมูล e-Auction หาผู้มาดำเนินการได้ในเดือน ก.ย.59 และเริ่มก่อสร้างในเดือน ต.ค.59